|  |  |
| --- | --- |
|  | **МЕДИЦИНСКА ШКОЛА ''Др Миленко Хаџић'' Ниш**, ул. Зетска бр. 55, тел. 018/530-508, тел/факс 018/225-041, ПИБ 102141648, шифра дел. 8532 мат.број: 07216106 жиро рачун: 840-1700660-57 Управа за трезор, email: medicinskaskolanis@open.telekom.rsброј: 02 -\_1144\_\_Дана 15.09. 2015. |

**ПРАВИЛНИК О ИЗГЛЕДУ И OДЕВАЊУ УЧЕНИКА, ЗАПОСЛЕНИХ И ПОСЕТИЛАЦА**

**Медицинске школе „Др Миленко Хаџић“**

**Н и ш**

На основу чл. 41, 43. и 57. став 1. тачка 1) Закона о основама система образовања и васпитања (“Службени гласник РС”, број 72/09, 52/2011 и 55/2013) и члана 50. став 1. тачке 1) Статута школе, школски одбор Медицинске школе “ Др Миленко Хаџић ” у Нишу, на седници одржаној 15.09.2015. године донео је

**ПРАВИЛНИК О ИЗГЛЕДУ И OДЕВАЊУ УЧЕНИКА, ЗАПОСЛЕНИХ И ПОСЕТИЛАЦА Медицинске школе „Др Миленко Хаџић“**

Правилником о изгледу и одевању ученика и професора Медицинске школе „Др Миленко Хаџић“ у Нишу ( у даљем тексту: Правилник) уређују се правила изгледa и одевања ученика, професора и запослених.

**I ИЗГЛЕД И ОДЕВАЊЕ УЧЕНИКА У ШКОЛИ**

Члан 1.

 Ученици су дужни да у Школу долазе уредно обучени, у одећи и обући која је у складу са узрастом ученика и примерена школској установи, водећи рачуна о личној хигијени.

 Примерене за школску установу су:

а) мајице или кошуље, са дугим или кратким рукавима, које прекривају рамена, деколте и струк,

б) панталоне и сукње дужине испод колена и глежња,

в) равне ципеле, сандале и патике.

 Непримерене за школску установу су:

а) атлет-мајице, мајице на бретеле и мајице које откривају дубок деколте и струк,

б) мини-сукње, шорц, хеланке и панталоне са спуштеним струком

в) провидна одећа, исцепана и одећа која не покрива стомак и леђа

г) папуче и јапанке, те ципеле са високом потпетицом.

д) капе, качкети и капуљаче у школској згради

ђ) одеће са увредљивим натписима или сликама, које вређају националну, верску, политичку или другу припадност

е) одећа са навијачким обележјима

Члан 2.

 Коса, шминка и накит морају бити уредног и умереног изгледа.

 Непримерени су:

а) дуга, пуштена коса која пада преко клупе и шишке које падају преко очију,

б) упадљива и јака шминка,

в) нокти упадљиве дужине и боје,

г) пирсинг и тетоваже

д) сунчане наочаре и капе.

На часовима практичне наставе и наставе физичког васпитања ученици су дужни да се понашају у складу са упутствима о изгледу и облачењу ученика која одређују предметни наставници, а која могу бити уређена посебним правилником.

**II ИЗГЛЕД И ОДЕВАЊЕ ДЕЖУРНОГ УЧЕНИКА**

Члан 3.

Дежурни ученик је дужан да, осим што је одевен на начин претходно одређеним правилима (чл.1 и 2), носи бели медицински радни мантил и и јасно истакнуто обележје са натписом дежурни ученик.

**III ИЗГЛЕД И ОДЕВАЊЕ УЧЕНИКА НА ПРАКТИЧНОЈ НАСТАВИ**

Члан 4.

Ученик је дужан да, осим што је одевен на начин претходно одређеним правилима (чл.1 и 2), носи бели медицински радни мантил. прописану обућу (беле медицинске радне папуче) и јасно истакнуто обележје са натписом имена ученика и школе.

**IV ИЗГЛЕД И ОДЕВАЊЕ ПРОФЕСОРА И ЗАПОСЛЕНИХ У ШКОЛИ**

Члан 5.

Запослени својим изгледом и понашањем на директан начин доприносе угледу  школе и очувању њених вредности. Taкoђе прикладним одевањем пружају модел одевања ученицима.

Пристојна и прикладна гардероба је она која не одвлачи пажњу и тиме не ремети радну атмосферу наставе или ваннаставне активности.

Обавеза је професора, као и осталих запослених да у школу долазе прикладно одевени и пристојног изгледа.

Члан 6.

Под примереним за школску установу јесте пословни или пословно-лежерни стил одевања који подразумева :

а) мајице или кошуље, са дугим или кратким рукавима, које прекривају рамена, деколте и струк,

б) панталоне до глежња и сукње дужине испод колена,

в) ципеле, сандале и патике,

г) накит, парфем, шминка, као и боје одевних предмета требали би бити дискретни,

д) нокти уредни и чисти, не предуги, а лак неуочљивих боја,

ђ) тетоваже и пирсинг не смеју бити видљиви на радноме месту.

Под непримереним изгледом подразумева се ношење:

а) мајица са бретелама

б) мајица са дубоким деколтеом

в) мајица које не покривају стомак и леђа

г) шортса,бермуда и панталона, дужине изнад колена

д) мини сукњи, дужине изнад колена

ђ) хеланки (уколико нису прекривене дужом туником)

е) папуча, јапанки

ж) обуће са превисоким потпетицама

з) капа, качкета и капуљача у школској згради

и) одеће са увредљивим натписима или сликама, које вређају националну, верску, политичку или другу припадност

ј) провидне, исцепане  или тесне одеће.

**V ИЗГЛЕД И ОДЕВАЊЕ ПОСЕТИЛАЦА ШКОЛЕ**

Члан 7.

 За посетиоце школе важе сва правила одевања која важе за запослене (чл.5 и 6), као и правила одевања за посетиоце јавних установа (Суд, банке, ПУ, ДЗ...).

**VI ЗАВРШНЕ ОДРЕДБЕ**

Члан 8.

Правила одевања обавезујућа су током читаве школске године, како у дане наставе тако и током школског распуста.

О изгледу ученика брину сви запослени у школи, уз сарадњу са одељењским старешином, замеником директора и педагогом.

Члан 9.

Ученици који се не буду придржавали Правилника о облачењу први пут биће упозорени да тако обучени више не долазе на школске часове, а родитељи бити обавештени. Сваки следећи пут биће удаљени са наставе и послати кући да се адекватно обуку и одмах врате у школу, а сваки изостанак у те сврхе биће евидентиран као неоправдан.

Непоштовање Правилника о одевању за запослене представља чињење лакше повреде радне обавезе, а за ученике лакшу повреду обавеза ученика. Вишеструко понављање непоштовања Правилника о одевању третираће се као тежа повреда радне обавезе за запослене, а за ученике тежа повреда обавеза ученика.

У случају непоштовања одредби Правилника Школа појачава васпитни рад са учеником у оквиру одељенске заједнице, стручним радом одељенског старешине, педагога, психолога и директора.

Члан 10.

Са одредбама овог Правилника радници Школе ће се упознати његовим оглашавањем на огласној табли, а одељенске старешине су дужне упознати ученике и њихове родитеље и старатеље са истим.

Члан 11.

Овај Правилник ступа на снагу осмог дана од дана објављивања на огласној табли Школе.

Председник школског одбора:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Др Сунчица Јовановић

Правила су заведена под деловодним бројем \_\_\_\_\_\_\_\_, од \_\_\_\_\_\_\_\_\_\_ 2015. године, објављена су на огласној табли Школе дана \_\_\_\_\_\_\_\_\_\_\_\_ 2015. године, а ступила су на снагу дана \_\_\_\_\_\_\_\_\_\_\_, 2015. године.

Секретар школе: